นายกรัฐมนตรี ชี้แจงการจัดสรรงบประมาณของรัฐบาล
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงฝ่ายค้านถึงการใช้จ่ายงบประมาณว่า อย่าดูตัวเลขในเอกสารงบประมาณของทุกปี แล้วบอกว่ารัฐบาลไม่ให้ความสำคัญกับเกษตรกร SME เพราะตั้งแต่ปี 2562 เป็นต้นมารัฐบาลให้การช่วยเหลือเกษตรกรกลุ่มต่างๆ SME รวมถึงผู้มีรายได้น้อยผ่านกลไกธนาคารของรัฐ ตามมาตรา 28 ของวินัยการเงินการคลัง จำนวน 2.88 แสนล้านบาท และ 1.09 พันล้านบาท ที่ดูแลเกษตรกร ดังนั้นการจะพูดว่ารัฐบาลจะซื้อแต่เรือดำน้ำเป็นสิ่งที่ไม่ถูกต้อง นอกจากนั้นรัฐบาลจะมีการใช้เงินตาม พ.ร.ก.กู้เงิน 1 ล้านล้านบาท เพื่อช่วยเหลือเยียวยาประชาชนที่ได้รับผลกระทบจากโควิด-19 รอบที่ 1 ประมาณ 41 ล้านคน ทั้งกลุ่มเกษตรกร ผู้มีรายได้น้อยและผู้ประกอบอาชีพอิสระ แรงงานในระบบประกันสังคม กลุ่มเปราะบาง รวมกว่า 5 แสนล้านบาท ซึ่งการใช้จ่ายงบประมาณแต่ละอย่างก็มีหลักเกณฑ์ว่าจะต้องนำไปใช้ในส่วนใด วันนี้ก็ดำเนินการในส่วนของเราชนะ แต่เราชนะไม่ใช่หมายความว่าตนเองจะต้องอยู่ต่อ มีอำนาจ หรือจะชนะ อยากให้คิดถึงว่า เราจะอยู่ด้วยความร่วมมือร่วมใจ เพื่อประชาชนที่ทุกคนอ้างว่ารักประชาชนทั้งสิ้น ซึ่งที่ผ่านมาถือว่า เราบริหารประเทศเรื่องนี้ได้ดีพอสมควร ต่างประเทศก็ชื่นชม  ซึ่งอาจจะมีบางส่วนที่เข้าไม่ถึงมาตรการของรัฐบาลแต่ก็ต้องค่อยๆ แก้ปัญหากันไป ขึ้นทะเบียนไม่ได้ออนไลน์ไม่เป็นส่วนนี้ก็ต้องมาทีหลัง มีระยะเวลาให้อย่างพอเพียง เวลาไม่พอก็สามารถขยายได้ ยืนยันว่าติดตามปัญหาทุกเรื่องของประชาชนอย่างไรก็ตามตนเอง คงบังคับใครไม่ได้อยากให้ทุกคนอยู่ด้วยกันอย่างเข้าใจ วันนี้โครงการเราชนะมีเป้าหมายเพื่อประชาชน ก็จะต้องใช้งบประมาณอีก รัฐบาลมีความตั้งใจดูแลประชาชนโดยเลือกใช้เงินอย่างเหมาะสมในแต่ละด้านสุจริตโปร่งใส รวมถึงเรื่องวัคซีนที่คำนวณแล้วน่าจะเพียงพอและทยอยเข้ามา ซึ่งทั้งหมดจะต้องอยู่ในการควบคุมของรัฐก่อนจนกว่าทุกอย่างปลอดภัย ทั้งนี้ทราบว่าในที่นี้มีคนไม่อยากฉีด ก็ส่งรายชื่อมา แต่ต้องสวมหน้ากากอนามัย และเว้นระยะห่าง ระมัดระวังเมื่ออยู่ในพื้นที่ชุมชน